M. Sabolová, poslankyňa: (2008-11-25):
Vážený pán minister, vážení páni poslanci vládnej koalície, neviem, či vám ide skutočne o zdravotníctvo, neviem, či vám skutočne ide o pacientov a občanov, alebo ide vám len o politické „hrátky“ medzi opozíciou a koalíciou. Nezačnem zdravotnými poisťovňami a rozpočtom, pretože kolega a kolegovia sa k tomu už vyjadrili, ale začnem vaším programovým vyhlásením vlády, kedy ste sľúbili občanom a odbornej zdravotníckej obci, že v roku 2007 cestou zvýšenia platieb poistného za skupiny občanov, kde je platiteľom štát, navýšite zo 4 % priemernej mzdy na 5 % priemernej mzdy. Je dnes rok 2008, skoro 2009, a my stále tých 5 % nemáme. Vy vo svojom programovom vyhlásení vlády ste nehovorili, že to pôjde postupnými krokmi, že to bude 4 na 5 na štvrťroka, potom to bude na 4,75 alebo 4,5, proste tu nikdy, nikdy odborná verejnosť nemá jasno, ako bude stavať rozpočet do budúcnosti. A preto... (Ruch v sále.) Pán predseda, bola by som rada, keby ma pán minister počúval, hovorím teraz k nemu, určite, poraďte sa, potom budem pokračovať. Chcem sa teda dotknúť tohto percenta. Nechcela som vôbec ako opozičný poslanec, ktorý navrhol vo výbore navýšenie na 5 %, aby sa zosúladil schválený štátny rozpočet, v ktorom je, ministerstvo zdravotníctva navrhuje 5 %, aby sme nemali rozpor so zákonom, že to prešlo vo výbore, že sme to dnes v spoločnej správe schválili bez jednej výhrady vášho poslanca, je pre mňa zarážajúce, že na pléne Národnej rady vystúpi poslanec z vládnej koalície, pán poslanec Bobrík, a navrhne navýšenie za poistencov štátu na sumu 4,9 %. Bolo by možné a ešte viac zaujímavé, keby to bolo 4,99, len aby sme nehlasovali o 5 percentách. Vážení páni poslanci, koaliční poslanci, ste ješitní alebo stratili ste rozum, ak vám už nejde o vecnú stránku ani v rozpočte, ani v zdravotníctve, ale vám ide len o opozično-koaličný zápas? Pán minister, vám sa čudujem, ak budete s týmto návrhom súhlasiť a neobhájite si štátny rozpočet tak, ako bol schválený vo vláde. Vy najlepšie viete, pán minister, že zdravotníctvo na to, aby sa nezadlžovalo, a hlavne štátne zdravotnícke zariadenia, potrebuje dofinancovať sektor, potrebuje dofinancovať výkony tak, aby si mohli oddlžovať so zdrojmi, ktoré sú v zdravotnom poistení a nie z nejakých zdrojov štátneho rozpočtu, kde aj tak pán premiér chce šetriť. Čiže bola by som veľmi rada, ale to som chcela na záver, ale poviem to teraz, keby ste, pán minister, vystúpili v rozprave, aby sme mohli diskutovať, pretože ste neboli na výbore ani pri schvaľovaní zákona, neboli ste ani na výbore pri schvaľovaní rozpočtu a váš politický názor ako zodpovedného za rezort zdravotníctva nikto nepozná z poslancov Národnej rady na oficiálnom fóre vo výbore. Toľko k percentám. Ďalší, veľmi zvláštny návrh, ktorý predložil kolega Bobrík predo mnou, je navýšenie na 0,35 na operačné strediská. Jednak je to návrh, ktorý ide nad rámec zákona, novely zákona, chcela by som vyjadrenie v rozprave, pán minister, či súhlasíte s týmto návrhom, a dodnes nikto nevysvetlil a nevyhodnotil, prečo je potrebné navýšiť percentá zo zdravotnej starostlivosti, teda z verejných zdrojov všetkých občanov, ktoré by mali slúžiť na zdravotnú starostlivosť na operačné strediská. Vieme veľmi dobre, že operačné strediská majú dostatok zdrojov, je to najlepšie financovaná časť zdravotnej starostlivosti, a bolo by potrebné, aby ste preukázali ako dopadla kontrola, či vôbec tie body pre operačné strediská, ktoré sú, sú potrebné, ako sú financované, aby sa zhodnotili zdroje, lebo 48 mil. korún navýšenia pre operačné strediská, keď máme šetriť v štátnom rozpočte, je príliš veľa peňazí. A preto určite budeme podporovať návrh pána poslanca Zelníka, ak schválite navýšenie pre operačné strediská na 0,35, aby sa tie zdroje vyriešili v kapitole zdravotníctva, aby sa vyriešili z tých istých zdrojov zdravotných prostriedkov a to navýšenie z 0,5 alebo zníženie na 0,45 pre Úrad pre dohľad. Tam, myslím, je jasné zdôvodnenie, kde Úrad pre dohľad vykazuje stále zostatok, ktorý sa prenáša do nasledujúceho roku, čiže myslím, že potom zdrojov na Úrade pre dohľad bude dostatok. Musíte si to obhájiť potom už vy, pretože aj toto je vašou politickou gesciou. A hlavne teda ide nad rámec zákona, má to rukopis vládneho návrhu pozmeňujúceho, tak si myslím, že tá podpora aj rezortu bude. A chcem sa opýtať, aké dôvody a nejaké číselné alebo vyčíslenie, pán minister, k tomu navýšeniu pre operačné strediská je potrebné, kde, čo konkrétne, lebo hovorím, 48 mil. korún je príliš veľa. Chcem sa ešte dotknúť jedného pozmeňujúceho návrhu, keď som začala od konca, a to je návrh pána poslanca Urbániho. Kvitujem jeho ústretovosť, ktorá mohla byť prejavená aj na výbore pre zdravotníctvo, dnes však na spoločnom rokovaní pri spoločnej správe nebol, možno by bol prišiel s týmto návrhom, ale možno už neskoro. Kvitujem, že chce len predkladať rozpočty zdravotných poisťovní, ale aj tak sa pýtam. Ak sme z nich urobili súkromné akciové spoločnosti a fungujú podľa nejakého zákona aj s verejnými zdrojmi ako mnohé iné, ako distribútori liekov farmaceutických pomôcok, prečo by mali mať ony špecifické postavenie na to, aby ich mali preukazovať, ešte predkladať na vládu akékoľvek rozpočty? Vy sám dobre viete, pán minister, aj to píšete v dôvodovej správe, že tá povinnosť alebo ten prehľad ministerstvo zdravotníctva má, lebo sú povinné predkladať, sú povinné teda predkladať návrh svojho rozpočtu alebo, lepšie povedané, zverejňovať svoje rozpočty, a tým pádom vy ten prehľad o rozpočtoch všetkých poisťovní máte. A dôvodová správa, dôvodová správa hovorí, aby „verejnosť poznala rozpočty všetkých zdravotných poisťovní“. Pýtam sa, ktorá verejnosť? Občan Slovenskej republiky? Ak chce dnes, vo svojej poisťovni si môže zistiť, čo chce, čokoľvek, je povinná mu preukázať zdroje, ktoré do nej vkladá. Ale odborná verejnosť, neviem, že by kričala až tak veľmi, aby rozpočty boli schvaľované vo vláde. Čiže aj dôvodová správa v bode 18 neobstojí a ešte zaklincovaná tým bodom z výboru, kde schvaľujeme alebo umožňujeme poisťovniam hospodáriť len s jednou dvanástinou nákladov v prípade, že vláda neschváli rozpočet, je neuvážený. On nie je vyhrážkou pre poisťovne, on je vlastne takým bičom pre poskytovateľov a pre pacientov. Pretože ak poisťovňa bude mať zdroje a neuzavrie vyššie limity pre poskytovateľov, pacient nedostane zdravotnú starostlivosť a bude čakať na čakacích listinách ešte dlhšie. Pýtam sa: Pre koho je tento návrh? Čo tým chcete riešiť? Toto je vaša ústretová cesta k občanovi? Čiže to, čo vo vládnom návrhu nebolo dobre vyriešené, je ešte zhoršené tým § 11 ods. 11, a preto si myslím, že tento návrh, tak ako je predložený, lebo môžeme dnes hovoriť len o vládnom návrhu a nie hovoriť len o pozmeňujúcom návrhu, ktorý dal pán poslanec Urbáni, zrejme ten prvý návrh pána poslanca Urbániho po konzultácii v klube podporíme, aj keď nie je dobrým riešením. Je len čiastočne kozmetickou úpravou na vysporiadanie možno nejakých sporov v koalícii. Ale pýtam sa na druhý bod pána poslanca Urbániho, je tiež nad rámec zákona, § 64 sa v zákone novely nenovelizuje a pána poslanca by som sa rada spýtala, či to nie je priveľa 2 mil. eur dať pokutu poisťovni, či neuberá vlastne zdroje z verejných zdrojov zdravotného poistenia, ktoré by mohli byť použité pre poskytovateľa a pre pacienta? Čiže poškodzujeme občana a pacient tým, že budú platiť poisťovne veľmi vysoké pokuty. Pokutami nevyriešime systém, myslím si, že existujú legislatívne možnosti na zlepšenie kontrol, ale nie na pokuty, a hlavne teda ide nad rámec zákona. To som sa vyjadrila k pozmeňujúcim návrhom, ktoré zazneli, pretože tieto pozmeňujúce návrhy ma vyprovokovali k vystúpeniu. A pre mňa ale najviac zarážajúce a prejav veľkej ješitnosti opozično-koaličnej alebo koaličnej, lepšie povedané, je len to, aby sme neschválili bod 21 spoločnej správy, navýšenie na 5 % za poistenca štátu, ale hráme sa na slepú babu a tvárime sa, veď opozičnej poslankyni návrh nemôže prejsť. Pán minister, poviem úprimne, vôbec som sa nikde nechválila a ani nikde nehovorila, že som ten návrh dala ja, pretože sa mi zdalo, že je to návrh výboru a schválením vo výbore je to spoločný návrh pre dobrú vec. Ak vy budete súhlasiť len so 4,9, pýtam sa, ako to funguje potom vo vláde a v rozpočte? Takže máte odvážne plány, máte odvážne reči, zatiaľ poviem, a uvidí sa pri schvaľovaní rozpočtu a pri prvej vážnej novele zákona, ako obhájite istý postoj, v ktorom zachováte aj vašu ústretovosť, ako stále hovoríte, že vám ide o pacienta a zdravotníckeho pracovníka, či aj týmto rozhodnutím, smiešnym rozhodnutím znížiť navýšenie za poistenca štátu na 4,9, nie na 5, prejavíte tú vašu ústretovosť a ten váš záujem. Myslím si, že je to smutné, že vlastne prvé kroky, ktoré idú k vážnym rozhodnutiam náznakom ministra zdravotníctva, nie sú transparentné a jednoznačné. A prosím vás, pán minister, aby ste vystúpili v rozprave, aby ste sa zachovali ako chlap a aby sme mohli aj my reagovať na vaše pripomienky. Ďakujem za pozornosť.